Glváč, Martin, minister obrany SR (2014-12-11):
Vážený pán predsedajúci, poslankyne, poslanci, na summite v Chicagu v roku 2012 bolo prijaté rozhodnutie o ukončení operácie ISAF, ktorá predstavuje najdlhšie trvajúcu a najnákladnejšiu a najväčšiu bojovú operáciu v histórii Severoatlantickej aliancie do konca roka 2014. Zároveň bolo prijaté rozhodnutie o začatí plánovacieho procesu novej výcvikovej misie pod vedením NATO po roku 2014. Za posledných desať rokov sa podarilo vybudovať afganské bezpečnostné sily, ktoré už viac ako rok zohrávajú vedúcu úlohu pri zaisťovaní bezpečnosti vo vlastnej krajine. V Afganistane tiež došlo k výraznému zlepšeniu situácie v oblasti vzdelávania, zdravotníctva, ekonomického rozvoja, ako aj v oblasti ľudských práv. Samozrejme si uvedomujeme všetky pozitíva aj negatíva, aj tú situáciu, ktorá tam je a nemôžeme to porovnávať so situáciou, ktorá je v Európe. Nová výcviková operácia s názvom Resolute Support bude zameraná predovšetkým na výcvik, podporu a pomoc afganským bezpečnostným zložkám. Na základe rozhodnutia Severoatlantickej rady Aliancie z 28. novembra 2014 bude výrazne menšia ako operácia ISAF, nebude mať bojový charakter a začne sa 1. januára 2015. Svojím dlhoročným pôsobením v Afganistane je Slovenská republika vnímaná ako krajina plniaca si svoje záväzky voči medzinárodnému spoločenstvu, prispievajúca k boju proti terorizmu a tým i k stabilizácii nielen samotného Afganistanu, ale aj širšieho regiónu a ochrane vlastných bezpečnostných záujmov. Navrhované vyslanie príslušníkov ozbrojených síl Slovenskej republiky je v súlade s požiadavkami NATO a národnými prioritami pre nasadenie spôsobilostí ozbrojených síl Slovenskej republiky. Predkladám vám na schválenie návrh na vyslanie do 66 príslušníkov ozbrojených síl Slovenskej republiky do operácie Resolute Support v zložení spôsobilosti špeciálnych operácií jednotlivcov do veliteľstva operácií RS, národného podporného prvku NSI a spojovacích spôsobilostí DCM s predpokladom pôsobenia do konca operácie Resolute Support. S predmetným materiálom vyslovila 10. decembra 2014 súhlas vláda Slovenskej republiky a následne bol predmetom rokovaní Zahraničného výboru Národnej rady Slovenskej republiky a Výboru Národnej rady Slovenskej republiky pre obranu a bezpečnosť. Chcem ešte dodať, môžete sa pýtať prečo, keď je to k 1. 1. 2015 a dnes máme december 2014. Zmluvy boli pripravené dlhodobo, ešte na summite vo Walese v septembri sa dvaja kandidáti, keďže výsledky volieb v Afganistane boli potvrdené až neskôr, ako sa predpokladalo, obidvaja kandidáti na prezidentov v Afganistane vyslovili súhlas a prisľúbili, že podpíšu takúto zmluvu. K ratifikácii afganským parlamentom prišlo až asi desať dní dozadu, to znamená pred ratifikáciou, ratifikáciou afganským parlamentom, obidvoch zmlúv, či už s Alianciou, alebo so Spojenými štátmi, sme nemohli tento materiál predložiť ani bezpečnostnej rade, ani vláde a tým pádom ani do parlamentu. Len to na margo toho, že na konci schôdze a nad rámec predkladáme tento materiál a ak by sme tú ratifikáciu neboli mali desať dní dozadu, asi by sme museli, museli konať inak. Takže sme radi, že to prišlo aspoň v tomto termíne, a ďakujem a žiadam vás o prerokovanie tohto materiálu a schválenie. Ďakujem.